b'\n_START_ARTICLE_\nKamnik\n_START_SECTION_\nZgodovina\n_START_PARAGRAPH_\nKraj Kamnik, omenjen leta 1061, je konec 12. stoletja postal trg in leta 1229 mesto. Tu so bavarski grofje Ande\xc5\xa1ki kovali denar. V 13. stoletju so mesto obzidali in postavili ve\xc4\x8d stolpov. Nekaj \xc4\x8dasa je bil Kamnik glavno mesto de\xc5\xbeele Kranjske, pozneje pa poleg Ljubljane najvplivnej\xc5\xa1e de\xc5\xbeelno mesto. Imel je razvito kova\xc5\xa1ko in no\xc5\xbearsko obrt ter valjalnico sukna; od 14. stoletja je bil sede\xc5\xbe de\xc5\xbeelnega sodi\xc5\xa1\xc4\x8da. Kot srednjeve\xc5\xa1ko trgovsko sredi\xc5\xa1\xc4\x8de je za\xc4\x8del propadati v 17. stol., ko so opustili prometno pot po Tuhinjski dolini; mesto so prizadeli potres in po\xc5\xbeari. V \xc4\x8dasu Ilirskih provinc je o\xc5\xbeivela obrt (fu\xc5\xbeinarstvo, usnjarstvo, krznarstvo, lon\xc4\x8darstvo, kamnose\xc5\xa1tvo, stavbarstvo), v drugi polovici 19. stol. se je za\xc4\x8dela razvijati industrija. Leta 1853 je bila ustanovljena smodni\xc5\xa1nica, 1857 je za\xc4\x8dela delati cementarna v Mekinjah in leta 1896 tovarna kovinskih izdelkov \xc5\xa0palek. Po izgradnji \xc5\xbeelezni\xc5\xa1ke proge Ljubljana-Kamnik leta 1891 se je mesto uveljavilo kot klimatsko zdravili\xc5\xa1\xc4\x8de po Kneippovem na\xc4\x8dinu zdravljenja._NEWLINE_Med vojnama se je mo\xc4\x8dno razvila zlasti industrija: nastale so tri tovarne za predelavo lesa; najbolj znana je bila pohi\xc5\xa1tvena tovarna Stol, razvila se je smodni\xc5\xa1nica, na novo so za\xc4\x8dele delati tovarne kovinskih izdelkov Titan, Usnjarna Kamnik, tovarna gor\xc4\x8dice in konzerv Eta ter tekstilna tovarna Svilanit. V samostojni Sloveniji je industrija stagnirala. Ve\xc4\x8d tovarn so zaprli.\n_START_SECTION_\nTurizem\n_START_PARAGRAPH_\nKamnik je izjemno mesto! Po njem so poimenovane Alpe, ker je bistrih vod v Sloveniji veliko, te\xc4\x8de skozenj Kamni\xc5\xa1ka Bistrica, svoje ime pa je posodil celo eksplozivu \xe2\x80\x93 kamniktitu. Mesto z izjemno bogato zgodovino je nadvse vabljivo v vseh letnih \xc4\x8dasih. Ne le z avtom, obi\xc5\xa1\xc4\x8dete ga lahko tudi z vlakom ter sebi in najmlaj\xc5\xa1im privo\xc5\xa1\xc4\x8dite zanimivo izku\xc5\xa1njo! Celo s kolesom se lahko odpravite nabirat novih mo\xc4\x8di in odkrivat kulturne in naravne znamenitosti v mestu in njegovi okolici._NEWLINE_Konec 19. stoletja je staro mesto postalo pomembno kot kraj, kamor od vsepovsod prihajajo ljubitelji narave in planinstva. Obiskovalci ga poznajo kot izhodi\xc5\xa1\xc4\x8de za \xc4\x8dudovite izlete, kamor se je vselej prijetno vrniti. Marsikdo se ob Kamni\xc5\xa1ki Bistrici po ledeni\xc5\xa1ko preoblikovani dolini poda proti njenemu izviru v osr\xc4\x8dju Kamni\xc5\xa1ko-Savinjskih Alp. Ob reki se lahko sprehodite po Ko\xc5\xbeeljevi poti, ki vodi tudi mimo znamenite soteske Predaselj. Tu se lahko nau\xc5\xbeijete lepote neokrnjene narave in se ohladite v vro\xc4\x8dih poletnih mesecih. Kamni\xc5\xa1ka Bistrica privablja sprehajalce, planince, lovce in ribi\xc4\x8de. Med kamni\xc5\xa1kimi vrhovi je najbolj obiskana Velika planina, na katero se lahko odpeljete z nihalko ali pa se na vrh sprehodite mimo cerkve svetega Primo\xc5\xbea, ki slovi po \xc4\x8dudovitih renesan\xc4\x8dnih freskah, in pastirskih ko\xc4\x8d. V poletnih mesecih planina ponuja mo\xc5\xbenosti za \xc4\x8dudovite sprehode in sre\xc4\x8danje z \xc5\xbeivljenjem pastirjev, pozimi pa omogo\xc4\x8da tudi smuko. Ju\xc5\xbeno ob toku Kamni\xc5\xa1ke Bistrice nas pot pripelje v Arboretum Vol\xc4\x8dji Potok. Baro\xc4\x8dni park navdu\xc5\xa1uje obiskovalce z ribniki, nasadi raznovrstnega cvetja in ve\xc4\x8d kot 3000 vrstami dreves ter grmov z vsega sveta. Vzhodno od Kamnika se razteza 25 km dolga Tuhinjska dolina, ki je bila pomembna srednjeve\xc5\xa1ka povezava med Trstom in Dunajem. Ob izviru termalne vode so zrasle Terme Snovik, ki so si prislu\xc5\xbeile ekomarjetico za energetsko prijazno ravnanje z okoljem. Zdravilne energije se lahko nau\xc5\xbeijete tudi ob sprehodu mimo energijskih to\xc4\x8dk v naravnem zdravilnem gaju v Tunjicah, ki le\xc5\xbeijo zahodno od Kamnika. Kamnik je dragulj, obdan z biseri. Prebivalci de\xc5\xbeele pod hribi vas bodo prijazno sprejeli in vam z veseljem predstavili njene zaklade. Prepri\xc4\x8dani smo, da boste vzljubili Kamnik, Kamnik pa vam bo naklonjenost hvale\xc5\xbeno vra\xc4\x8dal. Dobrodo\xc5\xa1li v naro\xc4\x8dju na\xc5\xa1ih planin!\n_START_SECTION_\nTuristi\xc4\x8dno informacijski center\n_START_PARAGRAPH_\nTuristi\xc4\x8dno informacijski center se nahaja na Glavnem trgu 2 v Kamniku. Tukaj se nahajajo vse aktualne informacije iz Kamnika in okolice. Dobijo se lahko promocijski materiali, raznorazni spominki ter knjige._NEWLINE_TIC Kamnik nudi tudi brezpla\xc4\x8dno internetno povezavo - kar celo uro lahko v okolic TIC-a brezpla\xc4\x8dno uporabljate brez\xc5\xbei\xc4\x8dni internet. V prostorih pa je na voljo tudi ra\xc4\x8dunalnik z internetno povezavo. Zavod za turizem in \xc5\xa1port v ob\xc4\x8dini Kamnik pa organizira tudi vodene oglede in izlete za razli\xc4\x8dne ciljne skupine.\n_START_SECTION_\nZnamenitosti\n_START_PARAGRAPH_\nKamnik velja za eno najlep\xc5\xa1ih in najstarej\xc5\xa1ih srednjeve\xc5\xa1kih mest v Sloveniji. Le\xc5\xbei v naro\xc4\x8dju Kamni\xc5\xa1ko-Savinjskih Alp in se lahko pohvali s \xc5\xa1tevilnimi kulturnimi in sakralnimi spomeniki. Nadvse privla\xc4\x8dna pa je tudi okolica: edinstvena Velika planina z najstarej\xc5\xa1e ohranjenim pastirskim naseljem, zelena Tuhinjska dolina z najvi\xc5\xa1je le\xc5\xbee\xc4\x8dimi termami (Snovik) v Sloveniji, Tunjice z Naravnim zdravilnim gajem, park v Arboretumu Vol\xc4\x8dji Potok ter Golf Arboretum. Oglejte si tudi ostale kulturne in naravne znamenitosti.\n_START_SECTION_\nKamni\xc5\xa1ka Bistrica\n_START_PARAGRAPH_\nKamni\xc5\xa1ka Bistrica je levi pritok Save, ki se vanjo izliva pod Beri\xc4\x8devim pri Ljubljani. Izvira na ju\xc5\xbenem vzno\xc5\xbeju Kamni\xc5\xa1ko-Savinjskih Alp na vi\xc5\xa1ini 590 metrov in te\xc4\x8de prete\xc5\xbeno po apnen\xc4\x8dastem ozemlju Bistri\xc5\xa1ke ravnine. Dolga je 32,8 kilometra, njeno pore\xc4\x8dje pa obsega 535\xc2\xa0km\xc2\xb2, povpre\xc4\x8dni pretok zna\xc5\xa1a 20,9 m\xc2\xb3/sek._NEWLINE_Med naravnimi znamenitostmi izstopajo do 20 metrov globoka korita Malega in Velikega Predoslja, ki sta nastala zaradi hitrega vrezovanja reke v apnenec.\n_START_SECTION_\nGospodarsko izkori\xc5\xa1\xc4\x8danje\n_START_PARAGRAPH_\nNa Kamni\xc5\xa1ki Bistrici in njenih Mlin\xc5\xa1\xc4\x8dicah je bila nekdaj mo\xc4\x8dno razvita obrt (kova\xc5\xa1ka, \xc5\xbeebljarska in usnjarska ter mnogi mlini in \xc5\xbeage). Danes obratuje le \xc5\xa1e Kraljev mlin v Radomljah in pa tri manj\xc5\xa1e vodne elektrarne. Bistrica je v zgornjem toku \xc5\xa1e bogata z ribami, v spodnje toku pa je zaradi onesna\xc5\xbeenosti osiroma\xc5\xa1ena.\n_START_SECTION_\nVe\xc4\x8dji pritoki\n_START_PARAGRAPH_\n\xc4\x8crna v Stahovici in Nevljica v Kamniku z leve ter P\xc5\xa1ata z desne strani. V Bistrico se na levi strani izliva \xc5\xa1e kanal radomeljske Mlin\xc5\xa1\xc4\x8dice in na desni hom\xc5\xa1ka Mlin\xc5\xa1\xc4\x8dica.'